‘অ!!’ জ্যোতির্ময়ের মার্কিনি রূপান্তরে যারপরনাই আশ্চর্য্য হন পরেশবাবু। ওই ব্যাটাচ্ছেলের ‘জ’-টিতে একখানা বিরাশি সিক্কার থাপ্পড় এই ভোরবেলা কষাতে অদম্য ইচ্ছে হতে থাকে তাঁর। ওই হতভাগার জন্য এই শেষ বয়সে আর কী কী করা বাকি রইল! শ্বশুর হয়ে তাঁকে কি না বৌমার কোষ্ঠ পরিষ্কারের দায়িত্ব নিতে হল! নিজের হাতে তুলে দিতে হল নেশাদ্রব্য আর ওই দ্যাখো স্বামী হয়ে মর্কট কেমন খোকাছেলের মতো পাশবালিশকে গদাসম জাঁকড়ে ধরে হা হয়ে ঘুমোচ্ছে। তোর বৌ-এর সুখ সুবিধে তুই দেখবি না, দেখবে বুড়ো বাপ? হতভাগা! গজগজ করতে করতে বাজারমুখো হাঁটা দেন পরেশবাবু। মর্নিং ওয়াকের ইচ্ছেটাই যেন মরে গিয়েছে।